b'\n_START_ARTICLE_\nAung San Suu Kyi\n_START_SECTION_\nInicis pol\xc3\xadtics\n_START_PARAGRAPH_\n\xc3\x89s filla d\'Aung San, heroi nacional que va signar l\'any 1947 el tractat d\'independ\xc3\xa8ncia amb el govern brit\xc3\xa0nic abans de ser assassinat. _NEWLINE_Despr\xc3\xa9s de diplomar-se a la Universitat d\'Oxford, treballar en la Secretaria de les Nacions Unides i ser professora a l\'\xc3\x8dndia, Aung San Suu Kyi va retornar a Birm\xc3\xa0nia el 1988 i va participar en el segon combat en pro de la independ\xc3\xa8ncia nacional. Aquest combat es va inspirar en l\'exemple pac\xc3\xadfic de Gandhi i en la seva fe budista, que la va dur a propugnar una revoluci\xc3\xb3 de l\'esperit que es manifesta mitjan\xc3\xa7ant el reconeixement de la necessitat del di\xc3\xa0leg i la compassi\xc3\xb3 pels m\xc3\xa9s humils. A pesar d\'estar arrelada en la tradici\xc3\xb3 birmana, va saber evitar les manipulacions nacionalistes basant la seva lluita en els principis sagrats de la moral, insistint en la necessitat de reconciliar les \xc3\xa8tnies del seu pa\xc3\xads, profundament dividides. _NEWLINE_El 1989 va ser sotmesa a arrest domiciliari a Rangun. Va assumir la direcci\xc3\xb3 de la Lliga Nacional per a la Democr\xc3\xa0cia, que va guanyar les eleccions de 1990 per majoria absoluta. Les autoritats militars, per\xc3\xb2, es van negar a tenir en compte aquest resultat, per la qual cosa el seu partit no va poder formar un govern civil. Aung San Suu Kyi, subjecta a estreta vigil\xc3\xa0ncia, va preferir romandre al costat del seu poble donant testimoniatge de la seva fe en la idea del b\xc3\xa9 i de la just\xc3\xadcia.\n_START_SECTION_\nDefensora dels drets humans\n_START_PARAGRAPH_\nVa rebre successivament el Premi Thorolf Rafto de Defensa dels Drets humans i el Premi S\xc3\xa0kharov per la Llibertat de Consci\xc3\xa8ncia. _NEWLINE_Reconeguda com a presa de consci\xc3\xa8ncia per Amnistia Internacional, el seu prop\xc3\xb2sit que el drama birm\xc3\xa0 no caigu\xc3\xa9s en l\'oblit va ser recompensat el 14 d\'octubre de 1991 amb el Premi Nobel de la Pau \xc2\xabper la seva lluita no-violenta en defensa de la democr\xc3\xa0cia i els drets humans\xc2\xbb. _NEWLINE_El 1992 el Premi Internacional Sim\xc3\xb3n Bol\xc3\xadvar va recompensar per primera vegada la lluita d\'una dona vision\xc3\xa0ria que combina l\'idealisme i el pragmatisme il\xc2\xb7lustrat, sent conscient al mateix temps que altres moviments similars a \xc3\x80sia s\'han inspirat en la lluita pac\xc3\xadfica de la Lliga Nacional._NEWLINE_El 1995, les pressions exercides pels Estats Units van posar fi al seu arrest domiciliari i va reprendre les seves activitats pol\xc3\xadtiques en favor de la democr\xc3\xa0cia. Les manifestacions estudiantils van provocar una dura repressi\xc3\xb3 per part del Govern militar que va acabar amb la detenci\xc3\xb3 de dirigents de l\'oposici\xc3\xb3 democr\xc3\xa0tica i l\'establiment d\'un nou arrest domiciliari el 1996. Rares vegades ha pogut rebre visites, encara que va aconseguir enviar a les Nacions Unides alguns missatges gravats que denuncien l\'empitjorament de la situaci\xc3\xb3 dels drets humans en el seu pa\xc3\xads; demana a la comunitat internacional que concedeixi la prioritat als drets pol\xc3\xadtics de la Lliga Nacional, la direcci\xc3\xb3 de la qual segueix assumint. _NEWLINE_El Govern militar, que mant\xc3\xa9 el poder en el seu pa\xc3\xads, no ha estalviat les invitacions d\'exili per Aung San Suu Kyi. _NEWLINE_Un cap\xc3\xadtol d\'aquesta t\xc3\xa0ctica d\'assetjament psicol\xc3\xb2gic va succeir quan el seu esp\xc3\xb2s, Michael Aris, va morir de c\xc3\xa0ncer de pr\xc3\xb2stata al mar\xc3\xa7 de 1999, sense que Suu Kyi aconsegu\xc3\xads el perm\xc3\xads per veure\'l. Aquell any mateix, a l\'abril, el seu fill petit, Kim Htein Lin, va obtenir perm\xc3\xads per reunir-se amb la seva mare durant unes hores a l\'aeroport de Rangun. _NEWLINE_L\'any 2008 estigu\xc3\xa9 guardonada amb el Premi Internacional Catalunya, concedit juntament amb Cynthia Maung per la Generalitat de Catalunya, en reconeixement de la lluita democr\xc3\xa0tica que emprenen di\xc3\xa0riament contra la junta militar birmana que dirigeix el pa\xc3\xads._NEWLINE_Malgrat tot l\'anterior, durant el setembre de 2017 alguns l\xc3\xadders mundials i mitjans de comunicaci\xc3\xb3 han q\xc3\xbcestionat la seva inacci\xc3\xb3 davant la crisi de la minoria musulmana rohingya, que s\'est\xc3\xa0 veient abocada a l\'exili per les accions violentes de l\'ex\xc3\xa8rcit de Myanmar, fet que ja s\'ha qualificat com a neteja \xc3\xa8tnica.\n_START_SECTION_\nAlliberament\n_START_PARAGRAPH_\nEl 25 de gener de 2010 es va filtrar un rumor segons el qual el ministre de l\'Interior birm\xc3\xa0, el major general Maung Oo, hauria comunicat en una reuni\xc3\xb3 privada de dirigents locals que Suu Kyi seria alliberada el novembre del mateix any, un mes despr\xc3\xa9s de les eleccions generals. Les autoritats birmanes varen signar el decret d\'alliberament de San Suu Kyi el 12 de novembre i el 13 de novembre finalitzava l\'arrest domiciliari de la l\xc3\xadder birmana, de manera que no es tracta d\'una amnistia, sin\xc3\xb3 del final de la condemna. Fou rebuda a la porta del seu domicili per unes 3.000 persones. Suu Kyi portava 15 anys empresonada o privada de llibertat, a la pres\xc3\xb3 o b\xc3\xa9 en arrest domiciliari.\n_START_SECTION_\nCrisi dels Rohingya\n_START_PARAGRAPH_\nEls Rohingya s\xc3\xb3n una minoria musulmana que viu a poblats prop de la frontera amb Bangladesh. Des de 1982 se\'ls va negar la ciutadania de la Rep\xc3\xbablica de Mynamar tot i haver viscut des de segles a l\'estat de Rakhine, a l\'est de Birmania. Els atacs per part del Gobern, on Aung San Suu Kyi ja era ministra, es van aguditzar. \xc3\x89s considerat com una neteja \xc3\xa8tnica. Un genocidi i una violaci\xc3\xb3 dels Drets Humans. El poble Rohingya ha comen\xc3\xa7at un \xc3\xa8xode cap a Bangladesh i est\xc3\xa0 assentat en camps de refugiats en condicions infrahumanes. Ella ha afirmat que s\'exagera tot, que no es pot considerar una "neteja \xc3\xa9tnica"._NEWLINE_La Nobel de la Pau ha sigut profundament criticada per la seva impassibilitat al respecte. Altres Nobels de la Pau com la iemenita Tawakul Karman, la norirlandesa Mairead Maguire i la iran\xc3\xad Shirin Ebadi, han expressat profundes critiques rere visitar els camps bengalis. _NEWLINE_Reconeixements tals com el Premi de la Llibertat d\'Oxford o el Premi Elie Wiesel, entregat pel reputat Museu de l\'Holocaust dels Estats Units li han sigut retirats per aquest motiu.\n_START_SECTION_\nLlegat\n_START_PARAGRAPH_\nAung San Suu Kyi ha estat votada en un proc\xc3\xa9s participatiu realitzat al mar\xc3\xa7 del 2010 a Palafrugell de dones que mereixen un carrer.'